Diari Oficial de la Generalitat Valenciana


Sumari del DOGV 3589, del 23-09-1999 (1999/7949)

ORDRE de 8 de setembre de 1999, de la Conselleria d'Obres Públiques, Urbanisme i Transports, per la qual s'estableixen les ajudes per a 1999, per a la renovació i l'adaptació de la imatge externa del parc mòbil i per a l'adquisició del nou sistema de peatge, dels serveis regulars de transport públic de viatgers amb trànsits interiors a l'Àrea de Transport Metropolità de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3589

Data del DOGV
:   23-09-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/7949


Data del document
:   08-09-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * València
    * metròpoli
    * empresa de transport
    * suport econòmic
    * transport públic
    * ajuda pública
    * transport per carretera
    * transport de viatgers
    * parc mòbil

ORDRE de 8 de setembre de 1999, de la Conselleria d'Obres Públiques, Urbanisme i Transports, per la qual s'estableixen les ajudes per a 1999, per a la renovació i l'adaptació de la imatge externa del parc mòbil i per a l'adquisició del nou sistema de peatge, dels serveis regulars de transport públic de viatgers amb trànsits interiors a l'Àrea de Transport Metropolità de València. [1999/M7949]
  
La Generalitat Valenciana, d'acord amb la resta de la seua política global inversora per a dotar l'Àrea Metropolitana de València d'unes infraestructures de transports i comunicacions que la facen atractiva i la situen en una posició altament competitiva dins de l'espai econòmic de l'Arc Mediterrani Europeu, i d'acord amb la Llei 1/1991, de 14 de febrer, d'Ordenació del Transport Metropolità de València, incorpora en la seua política de transports alguns programes específics que detallen tant la qualitat com la quantitat que ha de reunir el servei regular de viatgers en l'àmbit citat. Això obliga les empreses concessionàries de transport de viatgers per carretera a haver de realitzar un esforç financer addicional per a renovar el seu material mòbil, a fi d'adaptar-lo a una nova imatge corporativa i als nivells de qualitat que aquesta exigeix, i que s'haurà d'ampliar, en alguns casos, la seua flota d'autobusos.
  
Paral·lelament, també constitueix un objectiu prioritari de la Generalitat Valenciana facilitar la mobilitat de les persones que la tinguen reduïda, i que es millora per a això, entre d'altres mesures, el parc de vehicles adscrits a les concessions, per a aconseguir una òptima qualitat i eficàcia en els serveis que siga real i efectiva per a tots els ciutadans. Tal objectiu convergeix amb les finalitats que es pretenen aconseguir amb la Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de la Comunicació.
  
Per tot això, i davant de la forta inversió que suposa per a les empreses del sector la compra de nous autobusos, es plantejà en el seu dia la necessitat d'establir un programa d'ajudes per a la renovació i l'adaptació del parc de les empreses citades als criteris que s'establiran en el Pla de Transport Metropolità, amb la finalitat d'aconseguir una prestació dels seus serveis amb la qualitat i la seguretat que un transport metropolità requereix, i suplir així la falta de recursos que aquelles pateixen per a procedir a la renovació i l'adaptació del seu parc mòbil.
  
Per això, fent ús de les atribucions que em confereix l'article 35 e) de la Llei de Govern Valencià i el Decret 31/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria d'Obres Publiques, Urbanisme i Transports,
  
ORDENE
  
Article 1. Objecte de les ajudes
  
1. Es prorroga durant l'exercici de 1999 el programa d'ajudes per a renovar i adaptar la imatge externa del material mòbil adscrit a les concessions de serveis regulars de transport públic de viatgers per carretera, integrades dins de l'àmbit competencial de la Generalitat Valenciana, que operen en l'Àrea de Transport Metropolità de València.
  
2. Així mateix, i a fi d'assegurar la integració tarifària dels serveis d'interés metropolità, s'establiran unes ajudes complementàries per a l'adquisició addicional dels sistemes de peatge i control amb què hauran d'estar dotats tots els autobusos de la flota metropolitana.
  
Article 2. Import de les ajudes
  
Les ajudes seran concedides per un import global màxim de 37.414.281 pessetes (429.723,65 euros), a càrrec de la línia pressupostària 701/000/99, Coordinació del transport en àrees metropolitanes, codi comptable 10, del programa 513.30, Ordenació i Coordinació del Transport Terrestre, capítol VII del pressupost per a 1999, de la Conselleria d'Obres Públiques, Urbanisme i Transports. El dit import podrà ser ampliat en cas d'existència de disponibilitats pressupostàries.
  
En el cas d'ampliar-se l'import màxim de les subvencions, així com en el supòsit d'esgotar-se els fons destinats per a finançar les ajudes, es procedirà a fer públiques aquestes circumstàncies als efectes legals previstos.
  
Article 3. Beneficiaris de les ajudes
  
Podran sol·licitar aquestes ajudes, aquells empresaris individuals o societats mercantils que, sent titulars de concessions de transport públic regular permanent d'ús general de viatgers per carretera, competència de la Generalitat Valenciana, i integrats dins de l'Àrea Metropolitana de València, segons l'àmbit definit en la Llei 1/1991, de 14 de febrer, d'Ordenació del Transport Metropolità de l'Àrea de València, i els serveis dels quals tinguen una continuïtat ininterrompuda en les seues expedicions superior a huit mesos, hagen adquirit el compromís, a través del corresponent contracte programa amb la Generalitat, d'adherir-se al sistema d'integració tarifària de l'Àrea de València.
  
Article 4. Tipus d'ajudes
  
Les ajudes es concediran pels conceptes següents:
  
a) Ajudes per a renovació de flota.
  
Es concediran per a la substitució de vehicles, l'edat dels quals supere els 12 anys, que es troben adscrits a les concessions des de l'1 de gener de 1999. La data de referència per al càlcul de l'edat serà l'1 de gener de 1999.
  
Per als serveis que es presten a l'empara de títols que estan en procés de segregació i de revalidació com a nova concessió, s'haurà d'acreditar que els dits vehicles, a banda de reunir les característiques tècniques legalment establides, eren els que estaven realitzant el dit servei amb regularitat, i, en tot cas, els vehicles renovats hauran de quedar adscrits obligatòriament a la nova concessió quan es convalide.
  
La renovació es podrà realitzar mitjançant l'adquisició de vehicles nous o d'usats amb menys de quatre anys d'antiguitat en el moment de la compra i en bon estat de funcionament.
  
b) Ajudes per a l'adaptació de la imatge externa, que establisca el Pla de Transports Metropolità, als vehicles que es tiguen adscrits a les concessions en el moment de la sol·licitud d'ajudes.
  
c) Ajudes per a l'adquisició de sistemes magnètics de peatge, compatibles amb les d'altres maneres que ja operen actualment en l'Àrea de Transport Metropolità de València, per a instal·lar-los en els vehicles adscrits en les concessions d'interés metropolità.
  
Article 5 Quantia de les ajudes
  
Les quanties que es concediran seran les següents:
  
1. Per a substitució de vehicles per uns altres de nous, amb les característiques següents:
  
Vehicles nous de 12 metres:
  
- Suburbans plataforma baixa: un 20% sobre el preu de compra, franc fàbrica, amb un límit de 5.500.000 PTA.
  
- Suburbans un escaló d'accés: un 15% sobre el preu de compra, franc fàbrica, amb un límit de 3.000.000 PTA.
  
- Interurbans plataforma alta: un 15% sobre el preu de compra, franc fàbrica, amb un límit de 2.500.000 PTA.
  
Vehicles nous de 18 metres:
  
 Autobusos articulats amb 1 o 2 escalons d'accés: un 15% sobre el preu de compra, franc fàbrica, amb un límit de 3.500.000 PTA.
  
Vehicles nous de 10 metres:
  
 Suburbans plataforma baixa: un 20% sobre el preu de compra, franc fàbrica, amb un límit de 5.000.000 PTA.
  
 Suburbans 1 escaló d'accés: un 15% sobre el preu de compra, franc fàbrica, amb un límit de 2.700.000 PTA.
  
 Interurbans plataforma alta: un 15% sobre el preu de compra, franc fàbrica, amb un límit de 2.700.000 PTA.
  
2. Per a la substitució de vehicles per uns altres d'usats, amb les característiques següents:
  
Un 10% del preu d'adquisició amb els següents límits:
  
Vehicles de 12 metres:
  
- Suburbans plataforma baixa: 2.000.000 PTA
  
- Suburbans un escaló d'accés: 1.400.000 PTA
  
- Interurbans plataforma alta: 1.400.000 PTA
  
Vehicles de 18 metres:
  
- Autobusos articulats amb 1 o 2 escalons
  
d'accés: 1.650.000 PTA
  
Vehicles de 10 metres:
  
- Suburbans plataforma baixa: 1.750.000 PTA
  
- Suburbans un escaló d'accés: 1.200.000 PTA
  
- Interurbans plataforma alta: 1.200.000 PTA
  
3. Per a la readaptació de la imatge externa dels vehicles actualment adscrits a les concessions, un 80% sobre el cost total del servei (sense IVA), amb els límits següents:
  
Vehicles de 12 metres: 280.000 PTA
  
Vehicles de 18 metres: 350.000 PTA
  
Vehicles de 10 metres: 230.000 PTA
  
4. Per a l'adquisició del sistema magnètic de peatge s'estableix una subvenció com a percentatge del preu d'adquisició, variable en funció de la quantia, i amb un límit de 500.000 PTA. per autobús. Els percentatges que s'estableixen són els següents:
  
- Cost unitari del sistema de peatge per autobús superior a 800.000 pessetes se subvencionarà amb el 50% del preu total d'adquisició.
  
- Cost unitari del sistema de peatge per autobús entre 500.000 i 800.000 pessetes se subvencionarà amb el 30% del preu total d'adquisició.
  
- Cost unitari del sistema de peatge per autobús inferior a 500.000 pessetes se subvencionarà amb el 20% del preu total d'adquisició.
  
Article 6. Requisits de les ajudes
  
Per a l'obtenció de les ajudes, s'hauran de complir els requisits següents:
  
a) A més de les condicions tècniques legalment establides, sobre prescripcions uniformes relatives a les característiques de construcció dels vehicles de transport públic de viatgers, els vehicles que s'adquirisquen mitjançant el present programa d'ajudes compliran les condicions de qualitat que a continuació s'indiquen:
  
- Els vehicles de tipologia suburbana hauran de ser tots de plataforma baixa, almenys en l'espai de la plataforma entre la porta d'accés i la primera de descens, o bé d'un escaló d'accés, i hauran de presentar, com a mínim, les característiques tècniques següents, segons siga la seua grandària:
  
- Longitud del bastidor: 18 m 12 m 10 m
  
- Nombre de places de seients: 46 32 26
  
- Potència mínima: 260 CV 230 CV 200 CV
  
- Aire condicionat: sí sí sí
  
- Els vehicles de tipus interurbà seran de plataforma elevada, i hauran de presentar les característiques tècniques següents, segons siga la seua grandària:
  
- Longitud del bastidor: 18 m 12 m 10 m
  
- Nombre de places de seients: totes totes totes
  
- Potència mínima: 300 CV 270 CV 240 CV
  
- Aire condicionat: sí sí sí
  
- En qualsevol cas, els vehicles que s'adquirisquen s'hauran d'ajustar a la imatge externa que establisca el Pla de Transport per al conjunt de la flota metropolitana.
  
b) Les empreses titulars presentaran el projecte de renovació dels vehicles adscrits a la concessió, actualitzat per a l'exercici de 1999, que haurà de ser aprovat per la Direcció General de Transports, i en el qual s'inclourà:
  
- Relació total dels vehicles actuals que componen la flota de l'empresa, s'identificaran per la matrícula, la marca i el model del vehicle.
  
- Relació de vehicles adscrits a cada concessió amb data de matriculació i d'adscripció, així com la targeta de transports corresponent al tipus de servei.
  
- Relació de vehicles que es desitja renovar; s'indica l'evolució de l'edat mitjana del parc adscrit a la concessió durant el període de referència.
  
- Memòria explicativa de les característiques del vehicle o vehicles que s'han de substituir (longitud del bastidor, nombre de places autoritzades de seients i de peu dret, potència del motor...), així com dels que s'adquiriran, preus de mercat, factura proforma quan procedisca i raons per a l'elecció del model en cada cas.
  
- Pla de finançament dels vehicles que cal renovar ajustat a les possibilitats de finançament real de l'empresa: les fonts de procedència dels recursos (propis, subvenció, finançament), i el termini d'amortització dels préstecs per a la seua adquisició.
  
- Dades sobre els costos i els ingressos de la concessió de l'exercici de 1998 (segons model que es facilitarà en la Direcció General de Transports de la Conselleria d'Obres Publiques, Urbanisme i Transports).
  
c) La readaptació de la imatge externa dels vehicles que es mantinguen en el servei s'haurà d'ajustar estrictament a la imatge corporativa que determine el Pla de Transport.
  
d) Els sistemes magnètics de peatge hauran de complir els criteris de modularitat, fiabilitat i compatibilitat amb la resta d'operadors de l'Àrea de Transport Metropolità de València, la qual cosa exigeix que el dit sistema presente les prestacions mínimes següents:
  
- Acceptació de títols amb format ISO de targeta de crèdit.
  
- Lectura de banda magnètica central d'alta coercitivitat (3.500 ± 250 Oe).
  
- Impressió per impacte en la cara contrària a la de la banda i en sentit longitudinal a aquesta.
  
- Capacitat per a reconéixer els trepatges manuals efectuats en la targeta, descomptant els viatges que corresponga.
  
- Enregistrament de la informació en la banda magnètica segons l'estructura i els processos definits per l'autoritat en el transport metropolità.
  
- Capacitat per a facilitar la informació requerida segons l'estructura de fitxers definits per la Comissió del Pla de Transport Metropolità.
  
Article 7. Sol·licituds, documentació i termini
  
Les sol·licituds de les ajudes previstes en la present ordre s'efectuaran per mitjà d'instància, formalitzada d'acord amb el model que s'adjunta a aquesta ordre (annex I) dirigida a la Direcció General de Transports de la Conselleria d'Obres Publiques, Urbanisme i Transports. Les dites sol·licituds s'hauran de presentar en el termini de 20 dies naturals, comptats a partir de l'endemà de la publicació d'aquesta ordre en el Diari Oficial de la Generalitat Valenciana, en la Direcció General de Transports de la Conselleria d'Obres Publiques Urbanisme i Transports, directament o per qualsevol de les formes que preveu l'article 38.4 de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, a la qual s'haurà d'adjuntar la documentació següents:
  
- Còpia compulsada del codi d'identificació fiscal de l'empresa o el número d'identificació fiscal, si és procedent.
  
- Poder de representació, compulsat, de la persona que representa l'empresa interessada.
  
- El projecte de renovació dels vehicles adscrits a la concessió referit en l'article 6.b).
  
- Pressupost individualitzat i detallat de readaptació de la imatge externa del vehicle si és procedent.
  
- Pressupost individualitzat i detallat de la compra dels sistemes de peatge.
  
- Així mateix, d'acord amb allò que s'ha disposat en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.06.1996), s'haurà d'aportar la documentació següents:
  
- Còpia compulsada de l'últim rebut de l'impost d'activitats econòmiques.
  
- Certificat expedit per l'agència tributària corresponent, acreditatiu d'estar al corrent de les obligacions tributàries, tant estatals com autonòmiques.
  
- Certificat expedit per la Tresoreria de la Seguretat Social, acreditatiu d'estar al corrent en el pagament de les corresponents quotes.
  
Article 8. Criteris de valoració de les sol·licituds
  
a) Els criteris que serviran de base per a l'atorgament de les ajudes per a la renovació de vehicles seran les següents:
  
- Adquisició de vehicles nous.
  
- Substitució de vehicles de major edat.
  
- Antiguitat en l'adscripció a la concessió, dels vehicles.
  
- Repercussió en l'edat mitjana de la flota de la concessió.
  
- Nombre de vehicles que es pretenga adaptar la imatge.
  
- Nombre de vehicles en què s'haja d'instal·lar l'equip de peatge.
  
- Participació en unes altres ajudes per a la renovació de flota.
  
- Adquisició de vehicles usats.
  
- Extensió de les ajudes al major nombre de concessions.
  
b) Els criteris que serviran de base per a l'atorgament de les ajudes per a l'adquisició del sistema de peatge seran les següents:
  
- Nivell de compatibilitat amb la resta d'operadors, abans i després de proves intensives, segons els protocols definits per l'Oficina del Pla de Transport.
  
- Fiabilitat de les dades aportades pel sistema.
  
- Temps de procés del títol de transport (lectura, enregistrament, verificació i impressió).
  
- Ergonomia en el maneig per part dels usuaris.
  
Article 9. Atorgament de les ajudes
  
La Direcció General de Transports, a la vista de les sol·licituds presentades, prèviament l'estudi, la fixació d'admissibilitats i les quanties, a partir dels criteris de valoració establits en l'article cinqué, elaborarà les propostes motivades per a l'atorgament i la denegació de les ajudes, i les elevarà al conseller d'Obres Publiques, Urbanisme i Transports per a la seua resolució definitiva. Transcorreguts sis mesos des de la presentació de la sol·licitud, sense que haja hagut resolució expressa, es podrà entendre que és desestimatòria de la petició formulada.
  
Article 10. Pagament de les subvencions
  
1. Les empreses concessionàries que obtinguen ajudes previstes en aquesta ordre tindran l'obligació d'aportar, en el termini de 15 dies naturals des de la data de notificació de la resolució definitiva, la documentació següent:
  
1.1. Documentació que han d'aportar les empreses concessionàries que opten per la substitució de vehicles per uns altres de nous o d'usats:
  
a) Contracte de compra del vehicle que incloga les característiques tècniques detallades del xassís i de la carrosseria.
  
b) Factura per l'import total de l'adquisició del vehicle i el document acreditatiu del pagament.
  
c) Compromís d'adscriure i dedicar el vehicle a la realització del servei que es detalla en la resolució d'atorgament de l'ajuda.
  
d) Permís de circulació i fitxa tècnica del nou vehicle.
  
e) Targeta de transport.
  
f) Resolució del Servei Territorial de Transports, per la qual s'autoritza l'adscripció a la concessió del nou vehicle i la baixa del vehicle substituït.
  
g) Dades de domiciliació bancària.
  
h) Certificat de la Inspecció Tècnica de Vehicles quan es tracte de la compra de vehicles usats.
  
1.2. Documentació que han d'aportar les empreses que opten per la readaptació de la imatge externa dels vehicles:
  
a) Factura detallada del cost de la readaptació i el document acreditatiu del pagament.
  
1.3. Documentació que han d'aportar les empreses que opten per l'adquisició de sistemes magnètics de peatge:
  
a) Contracte de compra del sistema que incloga detalladament les característiques tècniques.
  
b) Certificat del secretari general de la Comissió del Pla de Transport, pel qual s'acredita haver superat les proves de compatibilitat del sistema amb la resta d'operadors.
  
c) Factura per l'import total de l'adquisició de l'equip.
  
d) Compromís d'instal·lar l'equip en els vehicles adscrits i que es dedicaran a la realització del servei que es detalla en la resolució d'atorgament de l'ajuda.
  
2. Una vegada aportada pels beneficiaris la documentació assenyalada en els punts 1.1., 1.2. i 1.3. d'aquest article, després de la comprovació prèvia que els justificants són adequats, i iniciada la prestació del servei que es detalla en la resolució d'atorgament de la subvenció, la Direcció General de Transports procedirà a tramitar la proposta de pagament corresponent.
  
Article 11. Obligacions dels beneficiaris
  
1. Els beneficiaris de les ajudes estaran obligats a mantindre el sistema de peatge, el vehicle i els serveis a què s'adscriu el dit vehicle, segons el seu projecte de renovació, presentat i aprovat, durant un període mínim i continuat de 8 anys.
  
2. Així mateix, els beneficiaris estaran obligats a facilitar qualsevol document o dada que la Direcció General de Transports considere necessari per a un coneixement exhaustiu del compliment dels fins previstos en l'ordre, per les empreses beneficiàries de les ajudes.
  
3. Tampoc no hauran de tindre pendent cap sanció definitiva per incompliment de la legislació de transport i posar en coneixement de l'administració qualsevol ajuda o subvenció que reben per a la mateixa finalitat d'altres administracions o entitats públiques.
  
Article 12. Revocació de les subvencions
  
La Direcció General de Transports comprovarà, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'aquestes donarà lloc a la revocació de les subvencions i a la devolució de les quanties atorgades, així com dels corresponents interessos de demora.
  
DISPOSICIÓ FINAL
  
Primera
  
Es faculta el director general de Transports per a dictar les disposicions i adoptar les mesures que considere oportunes per al desenvolupament i l'aplicació de les disposades en la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 8 de setembre de 1999
  
El conseller d'Obres Públiques, Urbanisme i Transports,